Sjokoladekanne

Sjokoladekanne er et skjenkekar for varm sjokolade. Sjokoladekanner er gjerne laget av keramikk eller metall, og de kan romme fra omkring 0,8 til 1,2 liter.

Kakaobønnene kom fra Sør-Amerika med spanjolene på 1500- og 1600-tallet.  I 1600-årene ble sjokoladen utbredt i Europa. Den kom trolig til Norge omkring 1700, men var lenge en utsøkt luksus som var forbeholdt de få.

Sjokoladekanner fra 1700-tallet og begynnelsen av 1800-tallet har gjerne et hull med skyveklaff i lokket. Dette er hullet til rørepinnen. Sjokoladen var den gang ikke så lett oppløselig, og den hadde lett for å synke til bunns. Med rørepinnen kunne sjokoladen vispes opp, og den skulle  serveres skummende i koppene. Denne skikken tar slutt omkring 1800, og i Nye og fuldstendig Huusholdningsbog skriver forfatteren i 1799: Nogle troe at Chocoladen ikke er god, naar den ikke er qvervlet til Skum: men Skum er Skum, det er overflødig luft, som derved kommer i maven, og uden Nødvendighed volder Vinde.Nye og fuldstændig Huusholdningsbog. (1799) Første del s. 268.

Fra slutten av 1700-tallet blir sjokolade- og kaffekannene svært like. Det kan være vanskelig å skille dem, og mange kanner har nok også vært brukt til begge deler. Sjokolade har også ofte blitt servert fra mugger. Men sjokoladekanner fra 1800- og 1900-tallet kan gjerne skilles fra kaffekanner ved at de har et nebb eller en kort tut plassert øverst på korpus, mens kaffekanner gjerne har en lengre tut plassert lengre ned.

 Sjokoladekanner 

Referanser

Litteratur
 Halvorsen, Josef og Larsen, Kjell Egil (1997) "Gammelt Porsgrund" Klenodier verd å eie. Porsgrunn. ISBN 82-992998-2-9.
 Johannessen, Randi M. (1968): «En sjokoladekanne fra 1700-årene». (Artikkel i By og bygd, bind 20. Norsk Folkemuseums årbok 1967. s. 131-133.)
 Nye og fuldstændig Huusholdningsbog (1799). Kiøbenhavn.
 Østby, Jon Birger (1982): Gammelt kobber. Oslo. ISBN 82-7003-032-5
 Østby, Jon Birger (1983): Nomenklatur for drikkestell, med tegninger av Torill Sand. Oslo

Eksterne lenker
 Sjokoladekanner i DigitaltMuseum.no

Kategori:Drikkestell
Kategori:Sjokolade